paragraph_text: thumb|Theodor Baierl, Amazonke|alt= Amazonke (grč. Αμαζόνες) je naziv u grčkoj mitologiji za legendarno pleme žena ratnika-konjanika iz najstarijih grčkih predaja predhomerovske ere. Legenda o amazonkama je nastala u vrijeme grčke kolonizacije, kada su putnici i trgovci, prodirući u zemlje Sredozemnog bazena, dolazili u dodir s narodima koji su još živjeli u periodu kasnog matrijarhata i prelaska u patrijarhat. Žene tih naroda su, pored ostalih društvenih funkcija, provodile izvjesno vrijeme kao vojnici. Stoga se na taj fenomen nailazi i kasnije. Po Herodotu, sarmatske i skitske žene išle su u rat zajedno sa svojim muževima. Diodor (Διόδωρος) i Strabon (Στράβων) spominju neka kavkaska plemena kojima su vladale žene-ratnici. Indijski vladar Chandragupta imao je, navodno, tjelesnu gardu sastavljenu od žena, a vojnici Aleksandar III. Velikog svjedoče da su Indijke preuzimale oružje svojih palih ratnika i nastavljale borbu.